Torstai 4.8.2016 klo 16.35
Miesten Kakkosessa pelaava Hercules on ollut tällä viikolla paljon otsikoissa.
Kakkosessa pelaava Hercules kommentoi ottelumanipulaatioepäilyä.
Seuran mukaan mitään vedonlyöntivilppiin liittyvää ei ole selvityksissä löytynyt.
Hercules tukee pelaajiaan, jotka ovat joutuneet epäilyjen keskelle.
Syynä on viime sunnuntaina pelattu ottelu, jossa joukkue hävisi yllättäen kotonaan Lapuan Virkiälle 1-4. Kaikki Virkiän maalit menivät Herculesin maalilla torjuneen Germano Mendesin piikkiin, mikä herätti heti huhut mahdollisesta ottelumanipulaatiosta.
Kohuottelun jälkeen Veikkaus poisti Herculesin pelilistoiltaan.
Herculesin toiminnanjohtaja Mikko Perälä sanoi eilen Iltalehden haastattelussa, että seura ei ollut tietoinen Veikkauksen toiminnasta. Hänen mukaansa Hercules ei ollut myöskään keskustellut Palloliiton kanssa kohuottelusta.
Torstaina seura julkaisi kotisivuillaan tiedotteen, jonka mukaan yhteydenpito on kuitenkin alkanut.
- Hercules oli omasta aloitteestaan ottelun jälkeen yhteydessä Palloliittoon ja Veikkaukseen koskien kyseistä ottelua, puheenjohtaja Juho Syrjän allekirjoittamassa tiedotteessa kerrotaan.
- Tuomitsemme ehdottomasti kaiken urheilussa esiintyvän ottelumanipulaation ja halusimme tarjota apuamme. Tähän mennessä mikään tehdyistä selvityksistä ei ole osoittanut syytä epäillä ottelumanipulaatiota tai muuta vedonlyöntivilppiä.
Seuraa seisoo myös guineabissaulaisen Mendesin takana, vaikka miehen otteet olivat mitä olivat.
- Verkossa liikkuva keskustelu pyörii joukkueen huonon suorituksen ympärillä ja kaikilla urheilun ystävillä on oikeus mielipiteeseensä, mutta korostamme, että mitään todisteita ottelumanipulaatiosta ei ole selvityksissä ilmennyt ja seura tukee varauksetta kaikkia pelaajiaan sosiaalisessa mediassa liikkuneita huhuja vastaan.